RS-PLANB ประกาศดีลยักษ์! ตั้งบ.ร่วมทุน ลุยการตลาด-จัดจำหน่าย เขย่าธุรกิจคอมเมิร์ซ
“เฮียฮ้อ” ประกาศดีลยักษ์ RS GROUP จับมือ PLANB ตั้งบริษัทร่วมทุนเขย่าธุรกิจคอมเมิร์ซ ลุยการตลาดและจัดจำหน่าย บุกตลาดแมสอ
18 พ.ค. 2564

บริษัท อาร์เอส จำกัด (มหาชน) หรือ RS ประกาศแผนการร่วมลงทุนกับ บริษัท แพลน บี มีเดีย จำกัด (มหาชน) หรือ PLANB โดยการจัดตั้งบริษัทร่วมทุนด้วยทุนจดทะเบียน 50 ล้านบาท เพื่อประกอบธุรกิจคอมเมิร์ซและการตลาด ซึ่งมุ่งเน้นไปที่การพัฒนาผลิตภัณฑ์ใหม่ และจัดจำหน่ายสินค้าไปยังตลาดทั่วประเทศ
โดย อาร์เอส กรุ๊ป ถือหุ้น 51% และ บริษัท แพลน บี มีเดีย จำกัด (มหาชน) ถือหุ้น 49% ซึ่งการลงทุนดังกล่าว เป็นการนำจุดแข็งของทั้งสองบริษัทมาสร้างศักยภาพในการแข่งขันในธุรกิจคอมเมิร์ซ และยังมีส่วนเสริมให้ Ecosystem ของธุรกิจของทั้งสองบริษัทมีความแข็งแกร่งมากยิ่งขึ้น
ด้าน นายสุรชัย เชษฐโชติศักดิ์ ประธานเจ้าหน้าที่บริหาร RS เปิดเผยว่า ภายหลังจากที่อาร์เอส กรุ๊ป ประสบความสำเร็จในการทรานสฟอร์มองค์กรเข้าสู่ธุรกิจคอมเมิร์ซอย่างเต็มตัว และมีรายได้เติบโตอย่างต่อเนื่องทุกปี โดยใช้ Entertainmerce เป็นโมเดลธุรกิจหลักที่ผลักดันให้ทุกกลุ่มธุรกิจในเครือดึงศักยภาพการทำงานออกมาสนับสนุนกันและกันตั้งแต่ต้นน้ำถึงปลายน้ำ จนทำให้ในปัจจุบัน มีผลิตภัณฑ์ใหม่ๆ เข้าสู่ตลาดแมส
โดยจัดจำหน่ายผ่านช่องทางต่างๆ ทั่วประเทศ ดังนั้น เพื่อขยายโอกาสและศักยภาพในการแข่งขันทางธุรกิจ อาร์เอส กรุ๊ป จึงร่วมกับ บริษัท แพลน บี มีเดีย จำกัด (มหาชน) ผู้นำด้านสื่อ Out Of Home จัดตั้งบริษัทร่วมทุนเพื่อประกอบธุรกิจพาณิชย์  โดยการทำ Joint Venture ในครั้งนี้เป็นการดึงความเชี่ยวชาญของแต่ละบริษัทมาสร้างมูลค่าเพิ่มให้กับธุรกิจและสร้างการเติบโตอย่างยั่งยืนในระยะยาวร่วมกัน
ด้าน นายปรินทร์ โลจนะโกสินทร์ ประธานเจ้าหน้าที่บริหาร บริษัท แพลน บี มีเดีย จำกัด (มหาชน) เปิดเผยว่า ทางแพลนบี มีความยินดีเป็นอย่างยิ่งที่ได้ร่วมธุรกิจกับอาร์เอส ด้วยความแข็งแกร่งของเราที่เป็นผู้นำสื่อโฆษณานอกที่อยู่อาศัย มีช่องทางที่หลากหลายครอบคลุมทั่วประเทศ ทั้งสื่อเคลื่อนที่ เช่น Buswrap หรือ รถไฟฟ้าที่มีผู้ใช้บริการหลายล้านคนต่อวัน ป้ายโฆษณาบริเวณทางด่วน Street Furniture ตามสี่แยกต่างๆ บริเวณศูนย์การค้า สนามบิน ตลอดจนจอ LED ขนาดใหญ่ หลายหมื่นตารางเมตรทั่วประเทศ
รวมถึงสื่อโฆษณาของแพลนบีที่กระจายอยู่ในภูมิภาคอาเซียน เช่น ประเทศสิงคโปร์ มาเลเซีย อินโดนีเซีย และลาว เพื่อรองรับการขยายธุรกิจในอนาคต ดังนั้น เชื่อว่าประสิทธิภาพของสื่อโฆษณานอกที่อยู่อาศัยของแพลนบี จะสามารถตอบโจทย์ความต้องการที่หลากหลายและพฤติกรรมของผู้บริโภคได้ ซึ่งมีความจำเป็นอย่างยิ่งสำหรับยุคนี้ เพราะการสร้างการรับรู้และการจดจำแบรนด์ยังคงเป็นหัวใจสำคัญของการตลาด
อีกทั้งยังเสริมด้วยคอนเทนต์ต่างๆ ทั้งสปอร์ต มาร์เก็ตติ้ง อาร์ทติส เมเนจเมนท์ และที่สำคัญสื่อโฆษณาในร้านค้าสะดวกซื้อ 7-Eleven ที่ยังคงเดินหน้าขยายให้ครบทุกสาขาทั่วประเทศนั้น จะยิ่งช่วยสร้างความผูกพันระหว่างผู้บริโภคกับสินค้าของ JV ครั้งนี้ให้มากยิ่งขึ้น เพื่อสร้างยอดขายของ JV ในระดับสูงทันทีตั้งแต่ในปีแรก
“การตั้งบริษัทร่วมทุนระหว่าง อาร์เอส กรุ๊ป และ แพลน บี ในครั้งนี้ จะส่งผลให้ทั้งสองบริษัทมีศักยภาพอย่างมากในการแข่งขันในธุรกิจคอมเมิร์ซ โดย อาร์เอส กรุ๊ป จะเป็นผู้พัฒนาผลิตภัณฑ์ ทำการตลาด และจัดจำหน่ายสินค้าให้ถึงมือผู้บริโภคทั่วประเทศ ขณะที่สื่อโฆษณาภายนอกที่อยู่อาศัยจากแพลนบี จะเป็นอีกหนึ่งเครื่องมือสำคัญที่ช่วยสร้างการรับรู้ และสื่อสารผลิตภัณฑ์ใหม่ไปถึงกลุ่มเป้าหมายได้ทั่วถึงมากขึ้น” นายปรินทร์ กล่าว
 

 